BM โชว์งบปี 65 กวาดรายได้ทะลุ 1.3 พันล้าน กำไรแตะ 55 ล้าน แจกปันผล 0.10 บ.
BM” โชว์งบปี 65 กวาดรายได้รวม 1.3 พันล้านบาท บอร์ดใจดีจ่ายปันผล 0.10 บาทต่อหุ้น XD 13 มี.ค.66 เป็นเงินกว่า 51 ล้านบาท พร้อมแจกวอร์แรนท์ BW-W3 ปักธงปี 66 โตต่อเนื่องทุกกลุ่มธุรกิจ-เน้นขยายตลาดส่งออก เตรียมกดปุ่มเปิดเดินเครื่องโรงงานเขต Freezone ภายในครึ่งปีแรก สร้างฐานการเติบโตแข็งแกร่ง
BM โชว์งบปี 65 กวาดรายได้ 1.3 พันล้าน กำไรแตะ 55 ล้าน เคาะปันผล 0.10 บาท XD 13 มี.ค.66
24 ก.พ. 2566

นายธานิน สัจจะบริบูรณ์ ประธานเจ้าหน้าที่บริหาร บริษัท บางกอกชีทเม็ททัล จำกัด (มหาชน) หรือ BM เปิดเผยว่า ผลการดำเนินงานประจำปี 2565 สิ้นสุดวันที่ 31 ธันวาคม 2565 บริษัทฯ มีรายได้รวมอยู่ที่ 1,305.22 ล้านบาท เพิ่มขึ้น 161.56 ล้านบาท หรือ 14.13% เมื่อเทียบกับปีก่อนหน้า และมีกำไรสุทธิอยู่ที่ 55.13 ล้านบาท
ทั้งนี้ เมื่อเทียบกับช่วงเดียวกันของปีก่อน บริษัทฯ มีผลการดำเนินงานเติบโตที่ดีในทุกกลุ่มธุรกิจ โดยเฉพาะการส่งออกที่มียอดขายเติบโตเป็น 450 ล้านบาท เพิ่มขึ้นราว 230 ล้านบาท หรือ 104.55%  รวมถึงการผลิตสินค้าแปรรูปผลิตภัณฑ์เหล็กต่าง ๆ โดยเฉพาะการรับผลิตโครง “ตู้เต่าบิน” ซึ่งเป็นตู้คาเฟ่อัตโนมัติ จากกลุ่มบริษัท ฟอร์ท คอร์ปอเรชั่น จำกัด (มหาชน) หรือ  FORTH และงานในหมวดของราง-ท่อร้อยสายไฟ จากโครงการเมกะโปรเจคต่าง ๆ ของภาครัฐและเอกชน
“ ปีที่ผ่านมา บริษัทฯ มีผลการดำเนินงานเป็นที่น่าพอใจและเป็นไปตามเป้า โดยเฉพาะยอดส่งออกที่มีการเติบโตกว่า 100%  และได้รับความไว้วางใจจากลูกค้าในการผลิตชิ้นงานอย่างต่อเนื่อง โดยบริษัทฯ เตรียมจะขยายโรงงานการผลิต เพื่อรองรับการเติบโตทั้งยอดการสั่งจากกลุ่มลูกค้ากลุ่มธุรกิจ B2B (Business-to-Business) , การรับงานผลิตสินค้าตามคำสั่งซื้อ (OEM) , การได้รับผลประโยชน์จากการจัดตั้งโรงงานในเขตปลอดอากร (Free Zone-ฟรีโซน) ที่เตรียมเปิดเดินเครื่องในเร็ว ๆ นี้ และการรับรู้รายได้จากงานใหม่ ๆ ที่เข้ามาอย่างต่อเนื่อง นับเป็นอานิสงส์บวกต่อบริษัทในปี 2566” นายธานิน กล่าว
สำหรับแผนดำเนินธุรกิจปี 2566 บริษัทฯ จะเร่งขยายธุรกิจตามแผนที่กำหนด โดยเฉพาะด้านการส่งออกที่คาดว่าจะสามารถเติบโตเพิ่มขึ้นได้อีกเป็นเท่าตัว รวมถึงการผลิตตู้งานต่างๆ เช่น ตู้เต่าบิน , ตู้ไฟฟ้า และตู้โลหะ เป็นต้น รวมถึงการเตรียมเปิดโรงงานใหม่ในเขตฟรีโซน เพื่อรองรับการขยายงานด้านการส่งออก และเพิ่มประสิทธิภาพในการผลิตที่สูงขึ้น รวมถึงเป็นการลดต้นทุนและความเสี่ยงจากอัตราแลกเปลี่ยน จากการนำเข้าสินค้าเป็นสกุลเงินดอลลาร์สหรัฐ (USD) โดยคาดว่าจะเดินเครื่องการผลิตได้เร็ว ๆ นี้
ขณะเดียวกัน ที่ประชุมคณะกรรมการบริษัทฯ ยังมีมติอนุมัติจ่ายเงินปันผลในอัตรา 0.10 บาทต่อหุ้น รวมเป็นเงิน 51.85 ล้านบาท โดยบริษัทฯ กำหนดรายชื่อผู้ที่มีสิทธิได้รับเงินปันผล วันที่ 14 มีนาคม 2566 และไม่ได้รับสิทธิปันผล(XD)วันที่13 มี.ค. 2566 และกำหนดจ่ายเงินปันผลในวันที่ 19 พฤษภาคม 2566  อีกทั้ง ยังมีมติพิจารณาอนุมัติการออกและจัดสรรใบสำคัญแสดงสิทธิที่จะซื้อหุ้นสามัญของบริษัท ครั้งที่ 3 (BM-W3) ให้แก่ผู้ถือหุ้นเดิมของบริษัทตามสัดส่วนการถือหุ้น โดยจัดสรรหุ้นสามัญเพิ่มทุน 172,819,586 หุ้น เพื่อรองรับการใช้สิทธิ BM-W3 ดังกล่าวด้วย